text: Fandt killing i en pose hængt op i et træ
  06 februar 2015 kl. 15.28
  Killingehjælpen i Sønderborg får økonomisk hjælp.
  Det er dramatiske historier, som Killingehjælpen kan fortælle:
  - Vi har fundet en killing, som var efterladt i en frostpose hængt op i et træ ? og killinger, som slet og ret var blevet smidt ud af en bil i fart. Men oftest efterlader folk bare deres katte i papkasser og lignende, siger Sandra Oxlund Thomsen fra Killingehjælpen i Sønderborg.
  Foreningen har netop fået 10.000 kr. fra Petworld for arbejdet med at hjælpe killingerne og deres mødre.
  Sidste år reddede foreningen 440 killinger og 28 kattemødre i Sønderjylland, på Sjælland og Fyn.
  - Vi tager os af dem, så de bliver socialiseret med jævnaldrende killinger og sørger for, at de får orme- og loppekur. Når de er store nok, kommer de forbi en af vores sponsordyrlæger og får sundhedsbog, øremærke, neutralisering og første vaccine ? og så ellers masser af kærlighed, indtil de kan få et nyt og trygt hjem, siger Sandra Oxlund Thomsen.
  